Gara poetica 
()

Poetas:
M. Murenu (Macomer)
Malocu (Fonni)

Temi:
1° tema: Maloccu traitore
2° tema: Sa boria tua macca e vana

1° tema: Maloccu traitore

MURENU
Su primu satzerdote fit Aronne, 
padronu de sa sua sapientzia. 
Ben'ennidu, Maloccu, da-e Fonne: 
si mi permittis, domando lissentzia, 
cale suttapostu mi ap'a ponne'
in sutta de sa tua ubbidientzia. 
Lissentzia ti domando, cun amore, 
ca so unu poeta e autore.

MALOCCU
Fizu meu istimadu, nd'apo bramu: 
tue in mesu a tottus chistiona. 
Trattamus de Isaccu e de Abramu 
e de sas noes Musas d'Elicona. 
Sos fizos de Noè sunu a camu, 
che issos, tue, sas Musas intona. 
Si ses cunsideradu bonu fizu, 
est Maloccu a ti dare unu consizu.

MURENU
Deo nadu ti apo chi no isco 
mancari chi la frimes da-e cue, 
tantu so piscadore e ti che pisco 
e la 'ogo so poete cant'e tue; 
in abba russa de mare m'arrisco 
e in s'aera ti marco dogni nue 
e ti nde pisco da-e s'abbadorzu 
mancari sias mannu che tentorzu.

MALOCCU 
No in abbadorzu ma in s'oceànu
deo affronto de mare sa burrasca; 
e cun su tempus su pius metzanu,
dae Sardigna finas a s'Alasca,
sas undas domo cun-d-una manu
in su timone, e s'attera in busciacca.
S'oceànu si rendede a mie
ma si ti proas, ch'ingullit a tie. 

MURENU
Prestu, prestu, regolle sos paperis, 
mantenelu s'offitziu serradu.
Atteru che a tie marineris
nd'apo 'idu in sos mares annegadu! 
'Ista seguru ch'in mesu che peris 
si ch'intras in su mare abbolotadu: 
e s'intras in su mare a vel'isparta 
ch'affundas cun sa nae, chentza farta.

MALOCCU
In mesu mare b'apo unu vassone 
inghiriadu a mattas de laùru, 
una pedra, una rocca, unu contone 
cun d'una roda de Maloccu ingùdru: 
est a pistare s'abba in su pistone, 
est a fagher intender unu sudru. 
A chie abba in su pistone pistat, 
abba fidi, abba este e abba 'istat.

MURENU
Sa carrighera tua cun s'attelzu, 
Maloccu, non mi causat paura: 
cun-d-una frusta ti fatto ispanelzu, 
brincas e segas dogni ligadura, 
comente cane chi linghet s'istelzu 
cando li dana calchi frustadura, 
lassat s'istelzu lintu e chentza linghere 
ca sa frusta a fuire lu custringhede.

MALOCCU
Maloccu linghet e mandigat s'ossu 
ca portat dentes de lu mastigare
cando sa frusta li soles mustrare
issu sa frusta ti segat a mossu. 
Mancari siat pitticcu 'e dossu, 
si podet de Murenu defensare.
Abramu s'est in Canaam restituidu, 
a mie in Elicona an permittidu. 

MURENU 
Caglia como, Maloccu, e non faeddes 
ca già mi as turbadu s'apposentu: 
si morzera istanotte so cuntentu,
ma, si non morzo, est bisonzu ch'ischeddes.
Apo fattu norantanoe peddes,
solu sa tua mi mancat pro chentu.
Da chi fatto su tou pedditzone,
si mi 'anto, mi 'anto cun rejone.

MALOCCU
Amigu meu, a su Venetzianu,
cussu chi faghet festa inue at fogu,
ti prego chi non sias inumanu
che a Cicciu Derosas e a Delogu;
mustra sas peddes chi giughes in manu
si sun peddes de pulighe o priogu:
si sun de cussas, sun de perdonare
non l'arrestes, ma lassalu andare.

MURENU
Sa tazza mia la buffo piena
pro nde leare su giustu sabore
ca non so che a tie traitore
c'h'as postu sette frades in cadena
As ingannadu finas sa balena
chi t'at nutridu cun latt' 'e amore,
sa chi t'at giuttu in corpus noe meses.
Maloccu, malu fisti e peus ses!

MALOCCU
Semus pruere e torramus a pruere
semper in mesu a sa traitzione:
chi ses poeta dabi attentzione,
pagu bi cheret un'omine a ruere;
da' cussu puntu non ti podes fuere
ca tue puru ses robb' 'e presone.
Si tue non t'esseras atzegadu,
fisti mortu in galera o impiccadu.

MURENU
Maloccu, tue tenes bona fama,
isculta su chi naro in custu muttu:
naschidu est fizu prima 'e sa mama
poi da-e sa mama latte at suttu.
Bogande a pizu cal'est custu fruttu
si tenes ferramentas e fiama:
su fizu prima de sa mama est nadu,
poi sa mama su fizu hat allattadu.

MALOCCU 
Amigu meu, non cretas chi sia
a ti rispunder in nudda turbadu:
chie gai su fizu at allattadu
in custu mundu est 'istada Maria.
Deus in sinu sou est ammannadu
a salvare su mundu unu Messia;
chie gai allattadu at cussu fizu
cuss'este, e non ti les pius fastizu.

MURENU
Cun custa limba mia liberinca 
motivu de cantare no mi mancat: 
caminende bettadu b'apo s'anca
in d'una massa de merda 'osinca,
ca no bi nd'at diaulu chi la brincat 
ca che tenet s'istesa 'e una tanca
De una tanca tenet sa distesa
atterettantu tirat de larghesa

MALOCCU
Andende andende a sa messadorza,
andende andende a messare restuju:
brullende ti la passo sa resorza
e ti nde sego sa cann'e su tuju:
su samben ti che falet a benujue 
e allàghede tottu sa cunsorza
e si non cheres a ti lu fagher como,
ti lu fettan da ch'arrivas a domo.

MURENU 
Cando 'enit Maloccu a Macumere
Murenu tinnit che-i sa campana,
tenet sa fortza sa piùs sovrana
ca Deus li at dadu su podere:
deo ti fatto vendetta tirana, 
ammental'assumancu su dovere.
Giuditta fit ermosa e de presentzia,
ti lasso e non ti do sa penetenzia. 

2° tema: Sa boria tua macca e vana

MALOCCU
Amplificante est su meu podere
e-i custas sun sas musas chi t'imploro,
a tie est chi so nende, Melchioro,
tene contu a Maloccu in Macumere.
E si ti sapis de calchi dovere, 
de muttos ti nde nascat da-e coro.
Atteros che a tie nde cundono,
sas musas de Virgiliu t'intono.

MURENU
Cantu curres, bae a pocu a pocu
cun chie pagu timet ispaventos.
Non cretas chi su lumen 'e Maloccu
fattat in custu coro movimentos,
c'as incontradu una pedra 'e toccu 
chi non la moven sisias né bentos.
Sos ispaventos m'aggiunghen coraggiu, 
sas minettas mi servin de vantaggiu.

MALOCCU
De vantaggiu ti servin sas minettas
pro chi tenes poeticu destinu, 
ma non ti ses cantende cun ciapinu: 
mira chi ses cantende cun poeta; 
a sas paraulas mias t'assuggetta 
da inue naschet fervore divinu.
Cun megus no nde leas de vantaggiu
E a nudda ti servit sas coraggiu.

MURENU
Custa boria tua, macca e vana,
in pius bassu gradu la colloca.
Non mi leo fadiga nen mattana 
pro superare sa fortza malocca. 
Deo porto s'ispada durlinclana 
chi falat sette prammos in sa rocca;
s'ispada durlindana in forte est fatta
cantu pius la colpo bogat s'atta.

MALOCCU
Pro chi apas talentu sontuosu,
non ti mustres perversu esorbitante, 
ca deo giutto sa de Fioravante 
ch'in d'ogni gherra fit vittoriosu. 
Su lumen de Fiore est vantaggiosu
at pius de s'armada pius costante.
Su lumen de Fiore est primu puru
de passadu, presente e de futuru.

MURENU
Piccu modde, non picches in sa rocca,
anzone, cun su lupu non bi brulles. 
Mancari giuttas 'utturu de oca, 
bae chi de cust'ossu no nd'ingulles.
Pro superare sa fortza malocca
torrados sun a bida sos Saulles: 
Sos Saulles torrados sun a bida
pro dare a Maloccu paga vida. 

MALOCCU 
Nottesta las cantamus sas istellas
Ch'an fattu chelu e terra cun gelura:
est tottu debilesa cun paura
ma tottu cantu su chi tue prellas,
ca finas cun sa cara lu rivellas
chi giughes frebba forte e callentura.
Sa callentura t'at fattu delliriu.
Nottesta ti che pigo a su martiriu.

MURENU
Non lu timet s'insultu su monarca
Ch'at sa domo reale assegurada.
Non timet sa tempesta una barca,
cand'est da-e su timone guidada,
bessid'est sa columba da-e s'arca
chentza nudda, e cun cosa nd'est torrada.
Cando Noè finalmente l'iscortada
su cambu de s'olìa in bucca portada.

MALOCCU
Deo puru so omine in persone
e so fattu de sa matessi carre.
Murenu, a ti pones in resone,
ca tue medas cosas cheres narre:
su sapiente già fit Salomone,
e-i su riccu già fit Putifarre.
Tue puru a sa fine de su mese
Cheres essere in vida su 'e trese.

MURENU
Meda addasegus già che tés restare,
mi, si fin' a-i como as curtu a fua!
Battide ferres chi potan segare
ca li tundo sa coa e-i sa giua,
e unu solu giuncu a lu ligare
ca no apo paura chi mi fua(t).
Cun d'unu solu giuncu che l'iscappo: 
de mi fuire paura no apo.

MALOCCU
Est decisu chi ses unu ciapinu 
pro chi mancas in d'ogni penseri. 
Ancora so leandedi a beffnu
ch'iscudes colpu mannu e pagu feris, 
ma inoghe ch'est Marte Quirinu
cun s'ispad'e un'atteru gherreri. 
Nen feris e nen pistas e nen taglias: 
faghes su menzus tou si ti caglias. 

MURENU
Domando ca mi 'enit necessariu 
o puru si mi siat permittidu: 
'ue as fattu s'istudiu arbitrariu, 
'ue l'as cumintzad'e l'as sighidu,
cal'istesit su tou esaminariu,
su professore chi t'at istruidu?
Dezididu lu cherzo pro rispettu
siat in logu bruttu o logu nettu. 

MALOCCU
So prontu a ti dare sa resone 
e-a s'esemplu meu a ti conduer. 
Deo istudiadu ap'in presone:
pagu bi cheret un'omine a ruer. 
Si est chi no ischis cussa lezione
benis a ti frimare in tantu fuer.
Deo in presone apo istudiadu
e sutta su castigu so istadu.

MURENU 
Ite istudiat s'omine in disterru
in-d-una grutta misera e terrena?
su de notte sos ojos faghen serru,
su-e die servinde a sa cadena.
Mancari siat sa persona 'e ferru,
non podet subaccare tanta pena.
It'istudiat s'omìn'in mala sorte
pensende a sos servitzios de sa morte?

MALOCCU
Mai ti ses, Murenu, moderadu
nen ti podes sa limba moderare.
In su logu ch'ap' eo istudiadu
be-i podet d'onzunu istudiare,
Prite s'omine est fazile a mancare,
puru punidu chentz'aer mancadu.
Tue, Murenu, contempla e cumpone
chi pro s'omine est fatta sa presone. 
MURENU 
Tue semper innotzente ses istadu
senza dare a sos malos auditu!
A t'aere innotzente cundennadu
già cheres pibiadu, poberitu!
Ber'est chi sa presone an fraigadu,
però, pro chie causat delittu.
Ber'est chi fraigadu han sa presone
ma pro su malu cainu o ladrone.